Brian Mikkelsen (KF), 2002-03-13:
Venstres altid glimrende og veloplagte medieordfører, hr. Jens Rohde, er en glad mand i dag, og det er jo altid rart at se, at ens regeringskollegas humør er godt.
Jeg er fuldstændig enig med hr. Jens Rohde i, at regeringens forslag er et skridt i den rigtige retning.
Det er forløberen for det medieoplæg, som regeringen kommer med i løbet af kort tid, hvor vi vil indbyde alle Folketingets partier til en drøftelse og en diskussion.
Så vi er på vej frem og er i regeringen lige så glade, som man er i Venstres Folketingsgruppe, og som man er hos Venstres medieordfører.
Fru Jytte Wittrock nævnte, at forslaget fra regeringens side var et korstog mod råd og nævn.
Det er nu ikke korrekt.
Men det er rigtigt, at vi har saneret og ryddet op i de overflødige råd og nævn, der eksisterer.
Hvorfor lade noget eksistere, som ikke har nogen mening og ofte også er til besvær.
I det her tilfælde har vi vurderet, at man fra tv-stationernes side selv uden nogen som helst problemer godt kan opretholde den dialog og selvfølgelig skal opretholde den dialog.
EU-problematikken har været bragt på banen fra flere ordføreres side, f.eks. omkring Public Service Rådets opgaver.
Det har været diskuteret, om man så kunne leve op
til de ting, som EU har krævet af os med hensyn til public service-varetagelsen.
De fremførte synspunkter har altså udtrykt en bekymring
for, om vi i Danmark vil kunne opfylde kravene om en uvildig kontrol med, at public service-stationerne, der modtager offentlig støtte, f.eks. licensmidler, lever op til det almindelige public service-ansvar. De overvejelser og de bekymringer kan jeg godt forstå.
Men jeg kan med det samme sige, at regeringen selvfølgelig også har overvejet dette spørgsmål og er opmærksom på, at der også efter nedlæggelsen af Public Service Rådet skal kunne ske en uvildig kontrol af public service-stationerne.
Det er derfor, jeg synes, man i forslaget skal lægge mærke til, at der er anført, at der i forbindelse med de kommende forhandlinger om en ny medieaftale skal tages stilling til, om og i hvilket omfang de opgaver, som rådet har varetaget, skal overføres til andre myndigheder.
Der har vi i regeringen især haft det allerede eksisterende Radio- og TV-Nævn i tankerne.
Så der er altså ikke nogen problemer her.
Radio- og TV-Nævnet varetager allerede i dag en række opgaver på radio-, tv- og fjernsynsområdet og besidder en betydelig faglig indsigt på området.
Fru Jytte Wittrock sagde meget positivt, at man også var for netværksafgiftens afskaffelse ligesom de fleste andre af Folketingets partier i dag.
Det er jo dejligt overraskende, efter at vi nu har levet med den i så mange år. Men det jo kun glædeligt. Fru Wittrock udtrykte bekymring for, om vi ville skære i græsrodstilskuddet.
Se, som Venstres ordfører så rigtigt har påpeget på sin glimrende, veloplagte måde i dag, er det en relativt lille beskæring, vi har gjort på græsrods-tv/radio-området.
Det er en beskæring, som jeg ikke tror man reelt set rigtigt har kunnet mærke ude i miljøet, fordi vi har fået også andre kanaler at finansiere det over. Jeg kan også godt tilsige, at vi i regeringen i en ny medieaftale vil sikre, at der selvfølgelig stadig væk er penge til græsrodsradio og græsrods-tv.
Og så må man komme ind i en diskussion om, på hvilket niveau vi skal lande, om der skal stilles nogle rent kvalitative krav, som er skrappere end dem, der er i dag.
Men vi værner stadig væk om græsrodsradio og -tv som en del - og en værdifuld del - af den lokale debat. I den forbindelse vil vi selvfølgelig invitere også fru Jytte Wittrock til en positiv drøftelse af de aspekter, de perspektiver, der ligger i regeringens medieoplæg, når vi lægger det frem for offentligheden.
Fru Louise Frevert støtter forslaget, støtter også forslaget om nedlæggelse af Public Service Rådet og er også meget glad for fjernelsen af netværksafgiften.
Som i så mange andre tilfælde er det rigtige, kloge ord fra Dansk Folkepartis ordfører, ord, som jeg kun kan bakke op om.
Jeg kan også bakke op om de udtalelser, der kommer fra fru Louise Frevert om, at man skal føre nogle medieforhandlinger, som er til gavn for borgerne, og at vi skal føre dem grundigt.
Nu har vi været i gang i regeringen igennem et stykke tid med at finde frem til et fælles oplæg, som vi lægger frem i hvert fald inden sommerferien, og der kan jeg også roligt tilsige Folketingets partier, at ud over at det er et oplæg, vi har arbejdet grundigt med, så er det også et oplæg, som tager højde for fremtidens udfordringer, og vi glæder os meget til at gå ind i en diskussion med Folketingets partier om oplægget.
Fru Anne Grete Holmsgaard var også positiv omkring fjernelsen af netværksafgiften - det er jo altid rart, at vi alle sammen kan blive lidt klogere, også i dag, også i aften - og mener, at regeringen fører en stop-go-politik. Se, sådan som jeg opfatter økonomisk stop-go-politik, så bremser man op med vilje en gang imellem i økonomien, og så kører man løs på andre tidspunkter.
Her har vi jo en regering, som har fuld fart på, som har gennemført en masse ting i løbet af de første 100 dage og vil holde kadencen, vil holde tempoet også i de næste 8, 9, 10 år, som vi i hvert fald sidder.
Så vi skal nok få gennemført en masse ting med en full-go-politik.
Så efterlyste SF's ordfører en vision om medieforliget.
Se, den diskussion har vi jo igennem længere tid haft i Folketinget, og jeg har også på visse områder meddelt stilfærdigt, hvor regeringen står i nogle af spørgsmålene.
Men jeg synes, det er mest rimeligt, at det ikke sådan forplumrer debatten.
Altså her handlede det jo om public service-rådene og programrådene og om fjernelsen af netværksafgiften i forbindelse med regeringens forslag.
Så skal vi nok tage fat på den store diskussion, og den diskussion glæder jeg mig også til at tage med SF og med SF's ordfører i denne her sag.
Regeringens ordførere har haft et aldeles glimrende samarbejde med SF's tidligere medieordfører, hr. Aage Frandsen.
Jeg ved ikke, om han stadig væk er det, men uanset hvem der repræsenterer SF, glæder de nuværende regeringspartier sig også til samarbejdet med SF og diskussionen omkring en ny mediepolitik.
Hr. Naser Khader kom ind på hele spørgsmålet omkring EU.
At programrådene skaber dialog: Jamen den dialog kan man alligevel godt skabe i dag fra tv-stationernes side; det forventer vi også, og det definerer vi også nærmere i den kommende medieaftale.
For selvfølgelig skal der være en sådan dialog; det forventer vi os af tv-stationerne, og det vil vi præcisere eksplicit.
Fru Bodil Kornbek er som sædvanlig meget konstruktiv, meget positiv i sine meldinger.
Selv om Kristeligt Folkeparti retfærdigvis ikke er helt enige i regeringens målsætning, er man dog enige i, at man skal fjerne netværksafgiften, man er bekymret for, at Public Service Rådet bliver nedlagt.
Jeg synes, jeg er kommet med nogle fornuftige forklaringer om det, men jeg er villig til at tage dialogen op med Kristeligt Folkeparti bagefter.
Og med hensyn til, at programrådene er det folkelige vindue: Det vil de blive ved med at være, dialogen skal blive ved med at være der; der skal være en respons og en dialog.
Så siger fru Bodil Kornbek, at hun ikke ved, hvilke tanker ministeren gør sig i denne her sag.
Jeg kan love ordføreren, at ministeren gør sig mange spændende tanker også i denne her sag.
Så vi glæder os til det fremtidige samarbejde, hvor vi skal udveksle tanker og ideer og meninger med alle Folketingets partier.
Det skal nok blive en sjov gang.
Vi kommer i hvert fald fra regeringens side med et spændende og langtidsholdbart oplæg inden sommerferien.